Adjudicades les obres de rehabilitació integral del Teatre El Progrés per quasi milió i mig d’euros
2025-07-24

Amb pas ferm i complint els terminis estipulats per l’equip tècnic, la Regidoria d’Urbanisme de l’Ajuntament de Burjassot, dirigida per Manuel Aragó, ha informat que s’ha dut a terme l’adjudicació de l’obra de rehabilitació integral del Teatre El Progrés, el qual es transformarà en un nou espai sociocultural per al municipi.

Amb un import d’1.402.436,37 €, el termini d’execució de les obres és de 14 mesos i està previst que comencen a l’octubre. “És un dels projectes més importants en els quals portem treballant els darrers mesos que ara entra en la recta final”, tal com ha assenyalat l’alcalde de Burjassot, Rafa García, per al qual “aquest nou espai amb el qual comptarà Burjassot suposarà donar resposta a les necessitats culturals i socials de la nostra ciutadania i del nostre teixit associatiu. Es tracta d’una gran obra de remodelació que farà que El Progrés, recupere la seua esplendor i torne a ser un punt de trobada cultural per a la ciutadania”.

Tal com han assenyalat els tècnics municipals, les obres suposaran l’actuació en tots els elements de l’edifici, ressaltant la rehabilitació de l’estructura de fusta de la coberta que es deixarà a la vista. A més s’actuarà sobre l’envolupant millorant el seu aïllament tèrmic i acústic, aconseguint un estalvi energètic significatiu que es completarà amb sistemes de climatització i ventilació d’alta eficiència. S’adequarà la instal·lació contra incendis a la normativa vigent, molt més exigent que les anteriors i es modificaran tots els revestiments.

La rehabilitació del Teatre El Progrés suposarà la seua transformació en un Centre Sociocultural Polivalent que podrà reunir activitats i projectes de totes les disciplines d’arts escèniques, tant a nivell professional, com amateur o de formació per a les veïnes i els veïns de Burjassot, al mateix temps que es convertirà en un centre de referència per als joves del municipi i un lloc de trobada per a tota la ciudanía.

El nou Progrés disposarà d’un pati de butaques polivalent amb possibilitat d’adaptació ràpida i senzilla a un pati amb o sense seients, una caixa escènica adequada amb sistema d’àudio, llums i vídeo projecció propis, telons i linòleum i l’adequació de la zona de camerins, així com de la sala de calfament i estiraments. Aquest nou espai serà també local d’assaig i disposarà d’una zona per a tal fi igual que d’aules de formació, espai d’exposicions i una zona de descans.

En les imatges que acompanyen esta informació podem veure com quedarà el teatre després de la reforma en una infografia elaborada per l’estudi d’arquitectura Ecoproyecta.

El mes d’abril passat, l’Ajuntament aprovava una modificació pressupostària destinada a la contractació de la redacció del projecte de rehabilitació del teatre i a l’acceptació de l’ajuda concedida en el Programa d’Impuls a la Rehabilitació dels Edificis Públics (PIREP) de les Entitats Locals, dissenyat en el marc del Pla de Recuperació, Transformació i Resiliència (PRTR) finançat per la Unió Europea – Next Generation EU.